У Вікіпедыі ёсць артыкулы пра іншых асоб з прозвішчам Салей.
**Ілья Васільевіч Салей** (нар. 30 жніўня 1991 года, Рослаўль, РСФСР, СССР) — беларускі юрыст, адвакат. Юрыст перадвыбарчага штаба Віктара Бабарыкі на выбарах Прэзідэнта Беларусі ў 2020 годзе. Былы палітычны зняволены, вязень сумлення паводле меркавання праваабарончай арганізацыі Amnesty International.

Біяграфія
---------

Нарадзіўся 30 жніўня 1991 года ў сям’і юрыстаў. У 2008 годзе з адзнакай скончыў лінгвістычную гімназію № 7 у Мінску. У 2013 з адзнакай скончыў юрыдычны факультэт Беларускага дзяржаўнага ўніверсітэта. Лаўрэат імянной стыпендыі Міністэрства адукацыі Рэспублікі Беларусі імя Івана Шамякіна ў падтрымку таленавітай моладзі. У 2014 годзе скончыў магістратуру школы права Д’юкскага ўніверсітэта (ЗША). Не жанаты.

### Юрыдычная кар’ера

Большую частку кар’еры правёў у юрыдычнай фірме Borovtsov & Salei (Мінск). Практыкаваў у юрыдычных фірмах Wilmer Cutler Pickering Hale & Dorr, Freshfields Bruckhaus Deringer, Marks & Sokolov. Эксперт Сусветнага банка у глабальным даследаванні спрыяльнасці вядзення бізнесу Doing Business. У 2019—2020 гадах прызнаны адным з найлепшых і найбольш перспектыўных маладых юрыстаў Беларусі юрыдычнымі даведнікамі Chambers, Legal 500 IFLR1000.

### Прэзідэнцкія выбары 2020 года

У маі 2020 года далучыўся да перадвыбарчага штабу Віктара Бабарыкі, які абвясціў намер ўдзельнічаць у выбарах Прэзідэнта Рэспублікі Беларусь 2020 года. Пасля затрымання Віктара Бабарыкі спецслужбамі Беларусі 18 чэрвеня 2020 года прадстаўляў яго інтарэсы і інтарэсы перадвыбарчага штабу ў якасці адваката ў раённых і абласных выбарчых камісіях, а таксама ў ЦВК Беларусі. Юрыст і адзін з кіраўнікоў перадвыбарчага штаба Віктара Бабарыкі. 20 чэрвеня 2020 года з Марыяй Калеснікавай і Максімам Знакам падаў дакументы на рэгістрацыю Віктара Бабарыкі ў якасці кандыдата ў прэзідэнты Беларусі. За дзень да пасяджэння ЦВК падставы для адмовы адсутнічалі. Пасля адмовы ў рэгістрацыі Віктара Бабарыкі ў якасці кандыдата разам з Марыяй Калеснікавай падаў у ЦВК скаргу на адмову ў рэгістрацыі.

Пасля аб’яднання перадвыбарчых штабоў Бабарыкі, Валерыя Цапкалы і Святланы Ціханоўскай аказваў юрыдычную падтрымку камандзе Ціханоўскай. Суправаджаў Ціханоўскую, Калеснікаву і Вераніку Цапкала падчас перадвыбарчага тура па Беларусі для правядзення агітацыйных мітынгаў. Пасля абвяшчэння ЦВК афіцыйных вынікаў выбараў сумесна з Максімам Знакам дзейнічаў ў якасці адваката і падаў ад імя кандыдата Ціханоўскай скаргу ў Вярхоўны суд Беларусі з патрабаваннем прызнання вынікаў выбараў несапраўднымі праз наяўнасць шматлікіх парушэнняў выбарчага заканадаўства. Вярхоўны суд адмовіў у прыняцці скаргі да разгляду.

### Пасля выбараў

Аказваў юрыдычную падтрымку і быў адвакатам члена Прэзідыума Каардынацыйнага савета Марыі Калеснікавай. У якасці адваката суправаджаў Калеснікаву ў Генеральную пракуратуру Беларусі для падачы заявы аб правядзенні праверкі па фактах гвалту і злоўжывання паўнамоцтвамі супрацоўнікамі міліцыі падчас масавых акцый пратэсту пасля выбараў, а таксама ў Следчы камітэт Беларусі на допыт у якасці сведкі па крымінальнай справе, узбуджанай генеральным пракурорам Беларусі Аляксандрам Канюком паводле ч. 3 арт. 361 Крымінальнага кодэкса Беларусі («Заклікі да дзеянняў, накіраваных на прычыненне шкоды нацыянальнай бяспецы Рэспублікі Беларусь») па факце стварэння Каардынацыйнага савета. Справа была распачатая пасля публічнай заявы Аляксандра Лукашэнку пра спробу захопу ўлады. Пасля знікнення Калеснікавай 7 верасня 2020 года і спробы яе гвалтоўнага вывазу з краіны спецслужбамі Беларусі рабіў намаганні па яе пошуку.

### Затрыманне па справе Каардынацыйнай рады

9 верасня 2020 года затрыманы Галоўным упраўленнем па барацьбе з арганізаванай злачыннасцю і змешчаны ў ізалятар на Акрэсціна. 11 верасня 2020 года заключаны пад варту ў СІЗА № 1 Мінска.

18 верасня 2020 года прыцягнуты ў якасці абвінавачанага па ч. 3 арт. 361 Крымінальнага кодэкса Беларусі («заклікі да дзеянняў, накіраваных на прычыненне шкоды нацыянальнай бяспецы Рэспублікі Беларусь») па той жа справе, па якой быў раней сведкам. Следства, пракуратура і суды адхілілі ўсе пададзеныя абаронай хадайніцтвы і скаргі на заключэнне пад варту і прыцягненне ў якасці абвінавачанага.

15 красавіка 2021 года мера стрымання змененая на заклад. 13 жніўня 2021 года стала вядома, што Салей пакінуў тэрыторыю Беларусі і знаходзіцца ў Варшаве.

### Рэакцыя на арышт

10 верасня 2020 года ў сумеснай заяве дванаццаці арганізацый, у тым ліку праваабарончага цэнтра «Вясна», Беларускай асацыяцыі журналістаў, Беларускага Хельсінкскага камітэта і Беларускага ПЭН-цэнтра быў названы палітычным зняволеным. 11 верасня 2020 года праваабарончая арганізацыя Amnesty International прызнала Салея вязнем сумлення. 23 верасня 2020 года шэфства над палітвязнем узяў Роберт Бедронь, дэпутат Еўрапейскага парламента.

Еўрапейскі Саюз і ЗША лічаць крымінальны пераслед Салея палітычна матываваным. Міжнародная асацыяцыя юрыстаў, Супольнасць юрыстаў Англіі і Уэльса, Амерыканская асацыяцыя юрыстаў і Асацыяцыя выпускнікоў Д’юкскага ўніверсітэта выступілі з публічнай заявай з патрабаваннем неадкладнага вызвалення.

Быў адным з удзельнікаў сустрэчы Аляксандра Лукашэнкі з палітычнымі зняволенымі, якая адбылася ў СІЗА КДБ 10 кастрычніка 2020 года.

Зноскі
------

1. ↑  Belarus - COMMERCIAL, CORPORATE AND M&A **(нявызн.)**. Архівавана з першакрыніцы 22 красавіка 2021.
2. ↑  Illia Salei - Borovtsov & Salei - Belarus **(нявызн.)**. Архівавана з першакрыніцы 22 красавіка 2021.
3. ↑  ЦИК принял документы на регистрацию Бабарико **(нявызн.)**. Архівавана з першакрыніцы 22 красавіка 2021.
4. ↑  ЦИК проверил документы Бабарико. Адвокаты: Оснований для отказа в регистрации кандидатом нет **(нявызн.)**(недаступная спасылка). Архівавана з першакрыніцы 14 лютага 2021.
5. ↑  Без очереди. Представители штаба Бабарико подали жалобы в ЦИК **(нявызн.)**. Архівавана з першакрыніцы 22 красавіка 2021.
6. ↑  В суд от имени Тихановской подали жалобу о непризнании выборов и 25 папок с доказательствами нарушений **(нявызн.)**(недаступная спасылка). Архівавана з першакрыніцы 22 красавіка 2021.
7. ↑  Верховный суд отказал всем экс-кандидатам в президенты в возбуждении дела по жалобам **(нявызн.)**(недаступная спасылка). Архівавана з першакрыніцы 26 лістапада 2020.
8. ↑  Мария Колесникова сходила на допрос в СК и записалась на прием к Носкевичу **(нявызн.)**(недаступная спасылка). Архівавана з першакрыніцы 22 красавіка 2021.
9. ↑  Конюк: по факту создания координационного совета возбуждено уголовное дело **(нявызн.)**. Архівавана з першакрыніцы 22 красавіка 2021.
10. ↑  Belarus opposition figure Kolesnikova 'tore up passport at border' **(нявызн.)**. Архівавана з першакрыніцы 21 красавіка 2021.
11. ↑  Адвоката Колесниковой Илью Салея задержали по уголовному делу **(нявызн.)**(недаступная спасылка). Архівавана з першакрыніцы 22 красавіка 2021.
12. ↑  Адвокат Колесниковой Илья Салей заключен под стражу **(нявызн.)**(недаступная спасылка). Архівавана з першакрыніцы 22 красавіка 2021.
13. ↑  Конюк: по факту создания координационного совета возбуждено уголовное дело **(нявызн.)**(недаступная спасылка). Архівавана з першакрыніцы 20 красавіка 2021.
14. ↑  Юриста штаба Бабарико выпустили из-под домашнего ареста **(нявызн.)**. Архівавана з першакрыніцы 22 красавіка 2021.
15. ↑  Юрист штаба Бабарико Илья Салей уехал из Беларуси **(нявызн.)** .
16. ↑  Патрабуем неадкладнага вызвалення Марыі Калеснікавай, Максіма Знака і Іллі Салея  (бел.).  Правозащитный центр «Весна» (10 верасня 2021). Архівавана з першакрыніцы 10 кастрычніка 2021.
17. ↑  Калеснікава, Знак і Салей прызнаныя палітвязнямі  (бел.).  Радио Рация (10 верасня 2020). Архівавана з першакрыніцы 10 кастрычніка 2021.
18. ↑  Заявление. Беларусь: «Похищают лучших из нас». Произвольные аресты и принудительные высылки из страны ведущих оппозиционеров (руск.).  Amnesty International (11 верасня 2021). Архівавана з першакрыніцы 25 лістапада 2020.
19. ↑  Illia Salei is a prisoner of conscience **(нявызн.)**. Архівавана з першакрыніцы 22 ліпеня 2021.
20. ↑  Members of Parliament from Germany, Poland and Switzerland take over godparenthood for Liliya Ulasava, Illia Salei, Vital and Yahor Prakapchuk (англ.).  Libereco – Partnership for Human Rights (22 верасня 2020). Архівавана з першакрыніцы 21 ліпеня 2021.
21. ↑  У палітзняволеных Ліліі Уласавай, Іллі Салея, Віталя і Ягора Пракапчукоў з'явіліся "хросныя"  (бел.).  Правозащитный центр «Весна». Архівавана з першакрыніцы 20 ліпеня 2021.
22. ↑  Arrest and detention of lawyers in Belarus **(нявызн.)**. Архівавана з першакрыніцы 22 красавіка 2021.
23. ↑  Imprisonment of lawyers Maksim Znak, Illia Salei and Liliya Vlasova **(нявызн.)**. Архівавана з першакрыніцы 7 лютага 2021.
24. ↑  Duke community members call for release of detained Belarusian opposition lawyer Salei LLM ’14 **(нявызн.)**. Архівавана з першакрыніцы 22 красавіка 2021.
25. ↑  Лукашенко встретился с лидерами оппозиции в СИЗО КГБ **(нявызн.)**. Архівавана з першакрыніцы 25 красавіка 2021.

Спасылкі
--------

* Ілля Салей-юрыдычная фірма Borovtsov & Salei Архівавана 8 мая 2021.
* Беларуская рэспубліканская калегія адвакатаў-Ілля Салей Архівавана 28 красавіка 2021.